CELEX: 62013TN0320
Language: el
Date: 2013-06-13 00:00:00
Title: Υπόθεση T-320/13: Προσφυγή της 13ης Ιουνίου 2013 — DelSolar (Wujiang) κατά Επιτροπής

27.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 215/19
            
         Προσφυγή της 13ης Ιουνίου 2013 — DelSolar (Wujiang) κατά Επιτροπής
   (Υπόθεση T-320/13)
   2013/C 215/27
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: DelSolar (Wujiang) Ltd (Πόλη Wujiang, Κίνα) (εκπρόσωποι: L. Catrain Gonzáles, δικηγόρος, E. Wright και H. Zhu, Barristers)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρώσει τον κανονισμό (ΕΕ) 513/2013 της Επιτροπής (1), καθόσον έχει εφαρμογή στην περίπτωση της προσφεύγουσας·
            
         
               —
            
            
               να καταδικάσει την καθής στα δικαστικά έξοδα
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, η προσφεύγουσα προβάλλει τέσσερις λόγους ακυρώσεως.
   
               1)
            
            
               Με τον πρώτο λόγο ακυρώσεως, η προσφεύγουσα διατείνεται ότι η Επιτροπή υπέπεσε σε πρόδηλη πλάνη περί το δίκαιο, διευρύνοντας το πεδίο εφαρμογής του άρθρου 2, παράγραφος 7, στοιχείο γ', τρίτη περίπτωση του κανονισμού (ΕΚ) 1225/2009 του Συμβουλίου, της 30ής Νοεμβρίου 2009, για την [προστασία από τις εισαγωγές] που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 343, σ. 51) (στο εξής: βασικός κανονισμός), και εξετάζοντας τις προβαλλόμενες ως σημαντικές στρεβλώσεις, οι οποίες, καθόσον δεν οφείλονταν στο προγενέστερο σύστημα που δεν στηριζόταν στην οικονομία της αγοράς, δεν ενέπιπταν προδήλως στο πεδίο εφαρμογής του άρθρου αυτού.
            
         
               2)
            
            
               Με τον δεύτερο λόγο ακυρώσεως, η προσφεύγουσα διατείνεται ότι κακώς έκρινε η Επιτροπή ότι το κόστος παραγωγής και η συνολική οικονομική κατάσταση της προσφεύγουσας αποτελούσαν αντικείμενο σημαντικών στρεβλώσεων οφειλομένων στο προγενέστερο σύστημα που δεν στηριζόταν στην οικονομία της αγοράς, όπως οι διαλαμβανόμενες στο άρθρο 2, παράγραφος 7, στοιχείο γ', τρίτη περίπτωση, του βασικού κανονισμού.
            
         
               3)
            
            
               Με τον τρίτο λόγο ακυρώσεως, η προσφεύγουσα υποστηρίζει ότι η Επιτροπή υπέπεσε σε πλάνη εκτιμήσεως, λαμβανομένου υπόψη του ότι ούτε οι αμελητέες επιδοτήσεις ούτε το προνομιακό φορολογικό καθεστώς του οποίου έτυχε η προσφεύγουσα και η θυγατρική της Delta Greentech (China) Co. Ltd. (αναφερόμενες από κοινού ως «Όμιλος DelSolar») δεν «οφείλονταν στο προγενέστερο καθεστώς που δεν στηριζόταν στην οικονομία της αγοράς».
            
         
               4)
            
            
               Με τον τέταρτο λόγο ακυρώσεως, η προσφεύγουσα διατείνεται ότι η απόφαση με την οποία η Επιτροπή απέρριψε την αίτηση της προσφεύγουσας να αναγνωρισθεί υπέρ αυτής το καθεστώς της οικονομίας της αγοράς αποκλειστικώς βάσει του προνομιακού φορολογικού καθεστώτος και των αμελητέας σημασίας επιδοτήσεων στερείται αναλογικού χαρακτήρα και είναι αλυσιτελής.
            
         
      (1)  Κανονισμός (ΕΕ) 513/2013 της Επιτροπής, της 4ης Ιουνίου 2013, για την επιβολή προσωρινού δασμού αντιντάμπινγκ όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες και πλακίδια) καταγωγής ή προέλευσης Λαϊκής Δημοκρατίας της Κίνας και την τροποποίηση του κανονισμού (ΕΕ) 182/2013 για την καταγραφή των εν λόγω εισαγωγών καταγωγής ή προέλευσης Λαϊκής Δημοκρατίας της Κίνας (ΕΕ L 152, σ. 5).